recursal/SuperWikiNEXT-32B huggingface dataset:
סמל ה־Copyleft, שעוצב כפרפרזה על הסמל של Copyright. בניגוד לסמל ה־copyright, לסמל זה אין כל תוקף חוקי.
**Copyleft** (תעתיק עברי: **קוֹפִּילֶפְט**) הוא שם כולל לסוג של רישיונות למידע או מדיה כלשהם (תוכנה, מסמכים, סרטים וכו'), המבטיחים את חופש השימוש בהם.

אטימולוגיה
----------

השם "copyleft" הוא פרפרזה על המונח "copyright" שמגביל את חופש השימוש באינפורמציה (באנגלית: "right" = זכות, וגם ימין). על כן, משמעות השימוש במילה ההפוכה "left" (באנגלית: "שמאל", וגם "נותר") היא שזכות השימוש נותרת בידי המשתמש.

בעברית הוצע השימוש במינוח "יוצרים זכויות" כפרפרזה על זכויות יוצרים.

הרעיון
------

המוטיבציה להמצאת המושג היא רצון לשמור על החופש של המשתמש באינפורמציה; בתחילה, היה מדובר בעיקר בתוכנה. תוכנה חופשית למשתמש היא תוכנה שהמשתמש יכול להריץ, ללמוד, לשנות ולהפיץ. בהתאם להגדרה זו, תוכנה שנמצאת במרחב הציבורי, כזו הניתנת לשימוש ללא כל הגבלה, היא תוכנה חופשית למשתמש המקבל אותה. קיימת אפשרות, שגוף עסקי יחליט לאמץ את התוכנה הזאת, להוסיף לה מספר מאפיינים ולהפיץ או למכור רק את קובצי ההרצה, ללא קוד המקור. במקרה כזה, המשתמשים כבר לא מקבלים תוכנה חופשית, מכיוון שהאפשרות לשנות ולהבין אותה נחסמת באופן טכני.

שידוך מסמכים משפטיים עלול לפגוע גם בחופש השימוש בתוכנה וגם בחופש ההפצה. מקרים כאלה כבר התרחשו בעבר. אחת הדוגמאות הבולטות היא מערכת ה-X-Windows, שפותחה ב-MIT כמערכת חופשית לחלוטין. חברות מסחריות השתמשו במערכת ומכרו גרסה סגורה שלה תחת שמן. רישיון ה-copyleft נועד למנוע מצב כזה. הרישיון מאפשר את **שימור** החופשיות של התוכנה, ומונע מכל גורם להפוך את התוכנה לתוכנה שאיננה חופשית. המשמעות עבור משתמש בתוכנה המשוחררת ברישיון קופילפט היא:

* **מותר** להריץ, ללמוד, לשנות, לפרק, להפיץ ולמכור את התוכנה.
* **אסור** להגביל את החופש לאותם דברים מהאנשים להם אתה מפיץ או מוכר את התוכנה.

הדרישה השנייה מיושמת על ידי חיוב שידוך מסמך הרישיון לתוכנה המופצת.

השם "copyleft" הוא, כאמור, פרפרזה למונח "copyright". כשם ש-copyright מגביל את השימוש בתוכנה, כך copyleft מגביל את ההגבלה של שימוש בתוכנה.

רישיון מסוג "קופילפט חלש" מנוצל ליצירת סיפריות תוכנה. דוגמאות לכך הם הרישיון הציבורי של מוזילה ו-APL.

גם האינפורמציה שבאנציקלופדיית ויקיפדיה מוגנת על ידי copyleft. ההבטחה שהתרומה תישאר חופשית תמיד, היא תנאי הכרחי להמשך פעולתם של כותבים רבים.

היסטוריה
--------

הרעיון של copyleft נהגה ומומש על ידי ריצ'רד סטולמן, במסגרת עבודתו על פרויקט גנו. הרישיון הראשון והנפוץ ביותר, המהווה copyleft נקרא GPL. רישיון copyleft נפוץ נוסף הוא רישיון Creative Commons, אשר אחת הגרסאות שלו (ייחוס-שיתוף זהה 3.0) נמצאת בשימוש בפרויקטים של קרן ויקימדיה.

ראו גם
------

ויקיפדיה

תוכנה חופשית

קישורים חיצוניים
----------------

ויקישיתוף מדיה וקבצים בנושא **Copyleft** בוויקישיתוף
* הסבר על מהות Copyleft (באנגלית)
* Copyleft, באתר אנציקלופדיה בריטניקה (באנגלית)

סוגי רישיונות:

* ויקיפדיה:רשימת תבניות/תמונות
* ויקיפדיה:רישוי תמונות
	+ ויקיפדיה:רישוי תמונות/רישיונות חופשיים
	+ ויקיפדיה:רישוי תמונות/שימוש הוגן
רגשונים מקובלים באינטרנט
**חוק פּוֹ**, הקרוי על שם ממציאו ניית'ן פו (Nathan Poe), הוא כלל בתרבות האינטרנט הקובע כי באינטרנט, בהיעדר ידיעה על כוונת הכותב (באמצעות הבעת פנים או אינטונציה), לא תמיד ניתן להבדיל בין דעה קיצונית לבין פרודיה. למשל המשפט "אין על אפל, מת על המוצרים שלהם" - ללא רגשון מתאים, יכול להתפרש כפשוטו, או כביטוי של לעג.

החוק ומשמעותו
-------------

חוק פו קובע:

> 
> "ללא סמיילי קורץ או סימן בולט אחר של הומור, לא ניתן ליצור פרודיה על קיצוניות מבלי שמישהו יטעה ויחשוב שמדובר בדבר אמיתי"
> 
> 
> 
> — 
> 

כוונתו של חוק פו היא שפרודיה על משהו היא מטבעה קיצונית, כך שקשה להבחין בין קיצוניות אמיתית לפרודיה. תוצאה נוספת של חוק פו היא תופעה הפוכה: אמונות קיצוניות מובנות בטעות כפרודיה על האמונה.

היסטוריה
--------

חוק פו גובש בשנת 2005 על ידי נייתן פו באתר האינטרנט christianforums.com בדיון על בריאתנות. המשפט המקורי היה: "ללא סמיילי קורץ או הצגת סימן בולט אחר של הומור, אי אפשר ליצור פרודיה על בריאתנות באופן שמישהו לא יטעה לחשוב שמדובר בדבר האמיתי".

התחושות שהביע פו נכתבו הרבה לפניו, ולכל הפחות בשנת 1983, אז פרסם ג'רי שוורץ פוסט בקבוצת דיון וכתב בו את המשפטים הבאים: 

> 
> "8. הימנע מסרקזם והערות מבדחות. ללא האינטונציה ושפת הגוף של תקשורת אישית עלולים כל אלה להיות מובנים שלא כהלכה. חיוך צד, :-), הפך מקובל ברשת לסימון המסמל ש"אני רק צוחק". אם אתה שולח פריט סאטירי ללא סמל זה, לא משנה כמה ברורה הסאטירה לך, אל תתפלא אם אנשים מתייחסים לזה ברצינות".
> 
> 
> 
> 

תקדים נוסף לחוק פו הופיע בקבוצת דיון בשנת 2001. בעקבות הסכמה הידועה של החוק השלישי של ארתור סי. קלארק, כתב אלן מורגן: 

> 
> "כל פרודיה מספיק מתקדמת מטשטשת את ההבדל בינה לבין משוגע אמיתי".
> 
> 
> 
>

קישורים חיצוניים
----------------

* חוק פו, באתר "Rational Wiki"

הערות שוליים
------------

1. ↑  עומר כביר, החוקים של האינטרנט: אם היה פה סמיילי הייתם מבינים, באתר כלכליסט, 12 במרץ 2013
2. 1 2  אתר למנויים בלבד Tom Chivers, ‏Internet rules and laws: the top 10, from Godwin to Poe, The Telegraph, 23 October 2009
3. ↑  "Big contradictions in the evolution theory". *christianforums.com*. 11 אוג' 2005. נבדק ב-20 באוגוסט 2011. `{{cite web}}`:  (עזרה)
4. ↑  "Emily Post for Usenet". 1 בנובמבר 1983. `{{cite web}}`:  (עזרה) (Emily Post)
5. ↑  "Bush's testing plan". 1 בפברואר 2001. `{{cite web}}`:  (עזרה)
**קנת ר. טימרמן** (באנגלית: **Kenneth R. Timmerman**; נולד ב-4 בנובמבר 1953) הוא סופר פוליטי ופעיל שמרני אמריקאי. חיבר את הספר "הטילטול: חשיפת את ג'סי ג'קסון האמיתי". טימרמן גם כתב על התפשטות הנשק להשמדה המונית במזרח התיכון. מומחה ל-Wikistrat (אנ'). היה המועמד הרפובליקאי לשנת 2012 להיות נציג מחוז מרילנד בבית הנבחרים של ארצות הברית, אשר התמודד מול כריס ואן הולן הדמוקרט. טימרמן הפסיד לוואן הולן, כשהוא זוכה ב-33 אחוזים בעוד ואן הולן נתמך על ידי 63% מהבוחרים. בשנת 2000 היה טימרמן המועמד הרפובליקאי להיות סנטור ארצות הברית ממרילנד. טימרמן הוא מנכ"ל הקרן לדמוקרטיה באיראן (אנ'), ארגון הפועל לתמיכה בתנועות דמוקרטיות באיראן.

ביוגרפיה
--------

נולד בניו יורק ב-1953. קיבל תואר ראשון ממכללת גודארד ב-1973 ותואר שני מאוניברסיטת בראון ב-1976. עבר לצרפת, שם עסק בקריירה כסופר, בשנת 1976 הוציא לאור רומן ונובלה.

בתחילת שנות ה-80 הפך טימרמן לכתב המזרח התיכון של "אטלנטה ג'ורנל-קונסטיטושן" (אנ') ופיתח מומחיות בנושאי המזרח התיכון וסחר בנשק. ב-1982 נלקח בשבי למשך 24 יום על ידי לוחמי גרילה של הפת"ח בלבנון. היה העיתונאי הראשון שכיסה את אירוע הפצצת החמושים האיסלאמים את שגרירות ארצות הברית ב-1983. בין השנים 1985 ל-1987 טימרמן כיסה כעיתונאי את מלחמת איראן–עיראק ואת תעשיית הנשק במזרח התיכון. זכה בפרס ג'ו פטרוסינו לחקר הדיווחים ב-1987 של קבוצת הרכש האיראנית.

בין השנים 1987 ל-1993 פרסם טימרמן את "חדשות ההגנה במזרח התיכון" והיה לכתב בינלאומי לבנושאי ביטחון אלקטרוני. כתב גם מונוגרפות למרכז שמעון ויזנטל על המאמצים של עיראק, של סוריה ושל לוב לרכוש נשק להשמדה המונית. בשנת 2006 היה מועמד לפרס נובל לשלום.

קישורים חיצוניים
----------------

* Insight Magazine Staff Biography for Timmerman
* Open Secrets page on Timmerman's fundraising for his Senate campaign
* Article by Timmerman on "Mullahs Best Friends" published on *National Review Online* 31 August 2005
* Kenneth Timmerman's biography on Wikistrat

הערות שוליים
------------

1. ↑  "Conservative Timmerman tries to capitalize on shift in 8th Congressional District". MarylandReporter.com. October 8, 2012. Retrieved October 21, 2012.

|  |  |
| --- | --- |
| בקרת זהויות עריכת הנתון בוויקינתונים | 
* SNAC: w6t86x5q

 |
"**אַנְרִי גְּרָאס אַ-דְּיֶיה**" (בצרפתית: ***Henri Grace à Dieu***), הידועה גם בשם "**גְּרֵייט הֶרִי**" (*Great Harry*), הייתה אוניית מפרשים מלחמתית מסוג קאראק של הצי האנגלי במאה ה-16. היא הייתה בת זמנה של קאראק מפורסמת אחרת, **מרי רוז**, אך גדולה ממנה. לצוּר החרטום הגדול שהתנשא בחלקה הקדמי היו ארבעה סיפונים, ולצור הירכתיים – שניים. אורכה היה 165 רגל (50 מטרים), תפוסתה 1000-1500 טון ולה צוות של 700-1000 איש. מספרים כי המלך הנרי השמיני הורה על בנייתה לאחר שנתקנא ב"מייקל" (*Michael*) הסקוטית שהושקה ב-1511.

"גרייט הרי" נבנתה במספנה המלכותית בווּלִיץ' בשנים 1512-1514, ולאחר בניית הגוף הותקנה לשיט במספנת הצי בארית' (Erith). היא הייתה אחת האוניות הראשונות שאשנבי תותחים (gunports) נקבעו בדפנותיה. חימושה כלל עשרים תותחי ברונזה כבדים חדישים. בסך הכל הוצבו באונייה 43 תותחים כבדים ו-141 תותחים קלים סובבים (swivel guns). "גרייט הרי" הייתה האונייה הדו-סיפונית האנגלית הראשונה, ובזמן השקתה נחשבה לאוניית המלחמה הגדולה והחזקה ביותר באירופה.

עד מהרה נתברר כי לאונייה מרכז כובד גבוה מדי. היא היטלטלה מאוד בים סוער ויציבותה הרעועה השפיעה על דיוק הירי ועל ביצועיה כאוניית מלחמה. כדי לתקן ליקויים אלה פורקה ונבנתה מחדש ב-1536, באותה שנה ממש בה נבנתה מחדש גם ה"מרי רוז", וגובהה מעל קו המים הוקטן. תפוסתה לאחר השינוי עמדה על 1000 טון, היא נשאה 151 כלי ירי מגדלים שונים, כולל 21 תותחי ברונזה, ומצבת צוותה הוקטנה ל-700-800 איש. יתרה מכך, הותקן בה מערך מעטה חדשני שכלל ארבעה תרנים ועל כל אחד שלושה מפרשים; שני התרנים הקדמיים נשאו מפרש ראשי, מפרש עילי ומפרש על־עילי רוחביים ושני התרנים האחוריים נשאו חמישה מפרשים לטיניים. מערך זה הקל על ניהוג המפרשים וחילק את המאמצים שהפעילה הרוח על גוף האונייה בצורה שווה יותר. התוצאה הייתה תוספת מהירות ויכולת תמרון, שאיפשרו לה לירות מטחי דופן כבדים ביעילות רבה משקודם. על מראה האונייה אנו יודעים ממקור אחד בלבד – איור במגילת אנתוני.

ההיסטוריה הקרבית של "אנרי גראס א-דייה" הייתה דלה למדי. היא השתתפה בקרב סולנט נגד צי פלישה צרפתי ב-1545, הקרב בו טבעה "מרי רוז". כפי הנראה מילאה בו תפקיד דיפלומטי בעיקר, כאשר הסיעה את הנרי השמיני לפגישה עם פרנסואה הראשון, מלך צרפת, בקן דה דרא דור (Camp du Drap d'Or) שבצרפת.

לאחר שעלה אדוארד השישי על כס המלוכה ב-1547 הוחלף שמה של האונייה והיא נשאה את שמו. גורלה אינו ידוע; אפשר שנשרפה ואבדה ב-1533 בווליץ', או אולי סיימה את חייה על גדת התמזה כגווה שאין בה כל חפץ.

מסורת נהוגה בצי המלכותי הבריטי להפגין נוכחות (showing the flag) בערי נמל וחוף כדי להרים את מוראל הצי. מקורה, כך אומרים, בטקס תפילה שנערך ב-1514 בברדסטו צ'פל (Bradstowe Chapel) אשר בברודסטיירס, בו נטלו חלק אנשי הצוות של "אנרי גראס א-דייה", כשאונייתם - החדישה והגדולה ביותר בציו של המלך – עוגנת בסמוך.

לקריאה נוספת
------------

* Lincoln P. Paine (1997) *Ships of the World: An Historical Encyclopedia.* Houghton Mifflin.

קישורים חיצוניים
----------------

ויקישיתוף מדיה וקבצים בנושא **אנרי גראס א-דייה** בוויקישיתוף

הערות שוליים
------------

1. ↑  History of Erith בתוך Ideal Homes: A History of south-East London Suburbs.
2. ↑  Lausanne, Edita. *The Great Age of Sail*. Somerset, Patrick Stephens, 1967. p 51.
3. ↑  Strype, John, *Ecclesiastical Memorials*, vol. 3 part 1, (1822), 34, כותב כי השריפה ארעה ב-25 באוגוסט 1553.
**בסיס הצי האמריקאי** **נורפוק** (באנגלית: **Naval Station Norfolk**) הוא בסיס צבאי של צי ארצות הברית השוכן בעיר נורפוק במדינת וירג'יניה שבארצות הברית. הבסיס משמש בסיס האם ונמל הבית של פיקוד כוחות צי ארצות הברית.

רציפי הבסיס משתרעים לאורך רצועת חוף של כ-6 ק"מ, בחצי האי המפטון רודס, ואורכם הכולל של רציפי העגינה הוא כ-11 קילומטר.

היסטוריה
--------

אתר בו שוכן כיום בסיס הצי נורפוק היה היה מיועד להיות מרכז ירידים, ב-1907 התענייני קציני הצי האמריקאי באדמות ובשטח של האתר והחליטו לפנות לקונגרס ולקדם הצעת חוק אשר תרכוש את הבעלות על נורפוק. שנה לאחר מכן ב-1908 אישרר הקונגרס האמריקאי הצעת החוק כאשר באמצעותה הקונגרס מקצעה מיליון דולר לשם רכישת נכסים לצי האמריקאי. הצעת קניית שטחו של נורפוק נפלה היות כי מזכיר הצי דאז השתכנע לקנות ספינת פחם חדשה.

מספר שנים לאחר מכן, עם כניסת ארצות הברית למלחמת העולם הראשונה באפריל 1917 השתכנע מזכיר הצי לרכוש את שטח נורפוק, ובמקביל עברה הצעת חוק בקונגרס שעברה פה אחד המקצה לצי כ-474 דונם מהשטח המיועד. עם העברתה של הצעת החוק החל הצי בבנייה ופיתוח של הבסיס, לרבות מזחים, מתקני תעופה, מחסנים, מתקנים לדלק, אחסון נפט, תחנת אימונים לגיוס, בסיס צוללות, בסיס אוויר ימי ואזורי בילוי לאנשי הצי.

עם תום מלחמת העולם הראשונה הגיעו למסקנה בפיקוד הצי כי שטח הבסיס אינו מספיק דיו לספק את הצרכים של הצי והחליטו על הרחבתו. בשנות ה-30 וה-40 החלה תנופת בנייה והרחבה נוספת של הבסיס ונבנו מבנים, רציפים חדשים, מסלולי המראה ונחיתה חדשים, האנגרים ורמפות עבור המטוסים היבשתיים והימיים הגדולים שהוטסו על ידי הצי במלחמת העולם השנייה. ב-1947 אוחדו כל יחידות הים והאוויר תחת בסיס נורפוק. כיום, בסיס נורפוק הוא הבסיס הצבאי הימי הגדול ביותר בעולם. שטחו היבשתי הכולל הוא כ-146 קמ"ר. כיום, בנוסף להיותו בסיס האם של הכוחות הימיים הגדולים ביותר של הצי, בסיס נורפולק מאכלס גם אנשי חיל הנחתים, הצבא, חיל האוויר ומשמר החופים, ותומך גם במשימות משותפות עימם.

מבנה
----

כיום בסיס נורפוק משמש כנמל הבית ובסיס האם של פיקוד כוחות צי ארצות הברית אשר אחראי על אימון, הכשרה והקצאת כוחות ימיים לפיקודים הקרבים המאוחדים ותמיכה בפעילות פיקוד צפון והפיקוד האסטרטגי של ארצות הברית. כתוצאה מכך כלי שייט רבים נמצאים תחת הבסיס. בין כלי השייט ניתן למנות:

מספר קבוצת תקיפה (Carrier Strike Group), צוללות, משחתות, פרגיטות, אוניות עזר. בנוסף בסיס נורפוק משמש נמל האם של נושאות המטוסים מסדרת נימיץ: דווייט אייזנהאואר (CVN-69), ג'ורג' וושינגטון (CVN-73), ג'ון סטניס (CVN-74), הארי טרומן (CVN-75), ג'ורג' ה' ו' בוש (CVN-77).

קישורים חיצוניים
----------------

ויקישיתוף מדיה וקבצים בנושא **בסיס הצי נורפוק** בוויקישיתוף

הערות שוליים
------------

1. ↑  Commander, Navy Region Mid-Atlantic > Installations > NAVSTA Norfolk > About, cnrma.cnic.navy.mil
2. ↑  Commander, Navy Region Mid-Atlantic > Installations > NAVSTA Norfolk > About, cnrma.cnic.navy.mil
3. ↑  Commander, Navy Region Mid-Atlantic > Installations > NAVSTA Norfolk > About, cnrma.cnic.navy.mil

|  |  |
| --- | --- |
| בקרת זהויות עריכת הנתון בוויקינתונים | 
* LCCN: n2014038206
* MusicBrainz: d667c90f-e9cc-4011-b655-c6e7bc1c2cdc
* VIAF: 309821116
* WorldCat: lccn-n2014038206

 |
**לילך אסולין** (נולדה ב-13 בינואר 1972) היא שופטת כדורגל ישראלית בינלאומית. ב-28 באפריל 2012 הייתה לאישה הראשונה שניהלה משחק בליגת העל הישראלית כשופטת.

ביוגרפיה
--------

אסולין נולדה למשפחה חובבת כדורגל. אמה מרגלית ואביה הוא שופט הכדורגל יעקב אסולין. גם אחיה הצעיר, אוהד, הוא שופט כדורגל, ושני אחים נוספים, נמרוד ותומר, משמשים כמאמנים במחלקות נוער ובקבוצות בוגרים בליגות הנמוכות.

אחרי שעברה קורס שופטים, החלה אסולין את דרכה כשופטת קו במשחקי ילדים ונוער כבר בגיל 16 במחוז צפון. בשנת 1989 הוחלט לקדם אותה לשפוט במשחקי בוגרים בליגות הנמוכות.

ב-1998 הכיר גם איגוד השופטים העולמי ביכולתה ואסולין זכתה לתג שופטת פיפ"א שמאפשר לה לשפוט במשחקים רשמיים בחו"ל. משחק הבכורה שלה היה באותה שנה במשחק בין נבחרת הנשים של בולגריה למקבילתה היוונית.

בשנת 2002 החליטה אסולין לפרוש משיפוט והתמסרה לחיי המשפחה. חמש שנים מאוחר יותר ואחרי שהתגרשה, חזרה לשפוט. היא קיבלה בחזרה את תג השיפוט הבינלאומי ואף זכתה לציון גבוה ולשבחים לאחר שניהלה משחק בין ארמניה לבוסניה-הרצגובינה.

בשנת 2009 שפטה משחק במסגרת גביע המדינה לבוגרים בין מכבי חיפה לבני יהודה. בסוף חודש אפריל 2012 שפטה לראשונה משחק בליגת העל בישראל; אסולין שובצה למשחק בין האלופה עירוני קריית שמונה לבין מ.ס. אשדוד במסגרת משחקי הפלייאוף העליון. שבועיים מאוחר יותר ניהלה את משחקה השני בליגת העל, בין הפועל פתח תקווה להפועל ראשון לציון.

ביולי 2015 נבחרה אסולין לשמש כשופטת רביעית באליפות אירופה בכדורגל נשים עד גיל 19 שנערכה בישראל.

אסולין מתגוררת בקריית ביאליק. בעלת תואר ראשון בחינוך גופני. עובדת במקביל לשיפוט גם כמורה לנהיגה על משאית ואוטובוס וגם כבוחנת נהיגה (טסטרית) בחיפה.

קישורים חיצוניים
----------------

* דף שופטת, באתר ההתאחדות לכדורגל בישראל
* ריאיון עם לילך אסולין, באתר ההתאחדות לכדורגל בישראל
* ליאור ברטל, ‏שופטת ופורצת דרך, באתר דבר העובדים בארץ ישראל, 24 בנובמבר 2019

הערות שוליים
------------

1. ↑  רוית הכט, לילך אסולין עשתה היסטוריה כששפטה משחק בליגת העל, באתר הארץ, 29 באפריל 2012
2. ↑  זאב גולדשמיט, "החליטו שליגת העל מחוץ לתחום עבור נשים", באתר ynet, 12 בספטמבר 2011
3. ↑  ההתאחדות לכדורגל, ציון גבוה לאסולין על שיפוטה במשחק בין ארמניה לבוסניה, ‏6 ביוני 2008
4. ↑  אייל לוי, האיגוד פיספס אותי, באתר nrg‏, 19 באפריל 2012
5. ↑  תהל אלון‏, לילך אסולין: "זו פתיחת הדלת שתמיד חלמתי עליה", באתר וואלה!‏, 28 באפריל 2012
6. ↑  אופ"א, Match officials, ‏16 ביולי 2015
**תסמונת קְלִיפְסְטְרָה** (**Kleefstra syndrome** וגם **9q34 deletion syndrome**) היא תסמונת גנטית נדירה מאוד (כמאתיים מקרים מאובחנים בעולם), אשר נגרמת על ידי פגם גנטי בכרומוזום התשיעי. לתסמונת השלכות קשות על ההתפתחות והיא מתאפיינת במגוון רחב של בעיות רפואיות, קוגניטיביות ומוטוריות.

גילוי הגן האחראי לתסמונת
------------------------

באפריל 2010 שונה שם התסמונת מ'תסמונת מחיקה 9q34' ל'תסמונת קליפסטרה', על שם ד"ר צ'יצקה קליפסטרה (Tjitske Kleefstra), גנטיקאית באוניברסיטת ניימכן (Nijmegen) שבהולנד. ד"ר קליפסטרה וחוקרים נוספים מצאו כי הגן Euchromatic histone-lysine N-methyltransferase 1) EHMT1) הוא האחראי לתסמונת. גן זה אחראי ליצור חלבון היסטון, ויש לו חשיבות בהשתקה של גנים מסוימים, הנחוצה להתפתחות תקינה. 

במרבית המקרים שאובחנו עם התסמונת, ישנה מחיקה חלקית של חומר גנטי בקצה הזרוע הארוכה של הכרומוזום התשיעי, כלומר חלק מהכרומוזום חסר. גודל המחיקה אצל המאובחנים עם התסמונת משתנה, כך שמספר הגנים החסרים מאותו מקטע משתנה, אך בכל המחיקות הללו חסר הגן EHMT1. במיעוט המקרים אין מחיקה בכרומוזום התשיעי, אולם הגן עצמו פגום.

תורשה ואבחון התסמונת
--------------------

מרבית המקרים המתועדים התרחשו 'דה נובו' (de novo), כלומר ללא תורשה גנטית. במיעוט המקרים עוברת הפגיעה הגנטית בתורשה, כשאצל אחד ההורים קיימת טרנסלוקציה כרומוזומלית של הגן. התסמונת מאובחנת כיום באמצעות בדיקת דם CGH-Array‏ (Array-comparative genomic hybridization) של ה-DNA. שכיחות התסמונת באוכלוסייה אינה ידועה, מכיוון שרק לאחרונה מאפשרת טכנולוגיית בדיקת ה-DNA אבחנה שמבדילה אותה מתסמונות בעלות מאפיינים דומים. מספר אבחנות מבדלות לתסמונת הן תסמונת דאון, תסמונת רט ותסמונת פיט-הופקינס.

מאפייני התסמונת
---------------

התסמונת מתאפיינת במגוון לקויות קוגניטיביות, התפתחותיות ורפואיות. מאפייני התסמונת כוללים עיכוב התפתחותי, לקות שכלית, עיכוב דיבור משמעותי, היפוטוניה (טונוס שרירים חלש), עיכוב מוטורי, דלקות קשות במערכת הנשימה, אפילפסיה, מומי לב מולדים, לקות שמיעה, לקות ראייה, מיקרוצפליה (היקף ראש קטן), תווי פנים טיפוסיים, מאפיינים אוטיסטיים בילדות והפרעות נפשיות בבגרות.

קישורים חיצוניים
----------------

* 

* אתר האינטרנט הרשמי של תסמונת קליפסטרה (באנגלית)
* אתר של מאובחנת ישראלית בתסמונת קליפסטרה (גם בעברית)
* מאמר ב-Gene Reviews מאת Tjitske Kleefstra, MD, PhD, Willy M Nillesen, BASc, and Helger G Yntema, PhD.
* מאמר Update on Kleefstra Syndrome מאת M.H. Willemsen, A.T. Vulto-van Silfhout, (...), and T. Kleefstra
* מאמר על התסמונת באתר Orphanet המרכז מידע על מחלות נדירות
**אַבּוּ נַצְר פַדְל בְּן סַהְל א-תֻּסְתַרִי** (בערבית: **ابو نصر فضل بن سهل التستري**), או בשמו העברי **חֶסֶד בֶּן יָשָׁר**, היה יהודי קראי, סוחר גדול בפוסטאט ומראשי הקהילה היהודית במצרים במחצית הראשונה של המאה ה-11.

יחד עם אחיו אבו סעד התוסתרי, היה אבו נצר מקורבו של הח'ליפה הפאטמי אל-מסתנצר (אנ'). לאחים התוסתרים הייתה השפעה רבה על חיי הקהילה היהודית במצרים, ובתקופה מסוימת נשא חסד התוסתרי בכהונת "ראש היהודים".

למרות היותם קראים, שמרו האחים התוסתרים על קשרים עם הקהילה הירושלמית הרבנית בפוסטאט, עם אפרים בן שמריה ראש הקהילה היהודית בפוסטאט ועם פטרונו, גאון ישיבת ארץ ישראל רבי שלמה בן יהודה. הוא היה בקשרים טובים עם עלי בן עמרם שבהמשך מונה למנהיג הקהילה היהודית בעיר.

לפדל היה בן בשם ישר, שנפטר בחיי אביו. בגניזה הקהירית שרד מכתב תנחומים שנשלח לפדל על ידי רבי עלי המומחה, שכיהן כ"חבר" בישיבה הארץ ישראלית, בעקבות פטירת בנו ישר.

זמן מה לאחר הירצחו של אחיו, אבו סעד, באוקטובר 1047, סולק גם אבו נצר מן החצר הפאטמית.

לקריאה נוספת
------------

* משה גיל. **התסתרים: המשפחה והכת**. תל אביב: המכון לחקר התפוצות: המפעל מורשת לחקר יהדות המזרח, 1981.

* Walter J. Fischel. **Jews in the Economic and Political Life of Mediaeval Islam**. London: Royal Asiatic Society, 1937, pp. 68-89.
* Marzena Zawanowska. "Sahl ibn Faḍl al-Tustarī]". **Encyclopedia of Jews in the Islamic World**. Executive Editor Norman A. Stillman. Consulted online on 30 November 2016.

הערות שוליים
------------

1. ↑  איגרת תנחומים אל חסד התוסתרי על מות בנו ישר, באתר מפעל המילון ההיסטורי ללשון העברית של האקדמיה ללשון העברית, כולל ניתוח מילוני.
מרכז אסיה הסובייטית ב-1922
 מטבע 500 רובל מהשנים 1920–21
**הרפובליקה הסובייטית העממית של ח'ווארזם** הייתה המדינה שנוצרה כיורשת ח'אנות חיווה.

לאחר מהפכת אוקטובר החלו כוחות מקומיים במרד נגד שלטון הח'אן. באביב 1918 השתלט מנהיג הטורקמנים על המדינה. במקביל, בנובמבר 1919 החלה התקוממות בהנהגת הקומוניסטים המקומיים. כוחות המורדים לא הצליחו להפיל את הח'אן החדש, ולעזרתם נשלחו כוחות של הצבא האדום. ב-2 בפברואר 1920 התפטר החאן האחרון, והוקמה הרפובליקה הסובייטית של ח'ווארזם, שהייתה חלק מרוסיה הסובייטית.

הרפובליקה הוכרזה רשמית על ידי ה-Khorezm Kurultay (האספה) הראשונה ב-26 באפריל 1920.

ב-20 באוקטובר 1923, היא הפכה ל**רפובליקה הסובייטית הסוציאליסטית ח'ורזם**.

ב-27 באוקטובר 1924, חולקה הרפובליקה הסובייטית של ח'ווארזם בין הרפובליקה הסובייטית הסוציאליסטית האוזבקית, הרפובליקה הסובייטית הסוציאליסטית הטורקמנית והמחוז האוטונומי קרקלפק, כחלק מהתיחום של מרכז אסיה לפי לאומים. 

 בול דואר של הרפובליקה הסובייטית של ח'ווארזם, 1922

גאוגרפיה
--------

הרפובליקה הסובייטית של ח'ווארזם גבלה עם הרפובליקה הסובייטית הסוציאליסטית האוטונומית של טורקסטן מצפון ומדרום, וברפובליקה הסובייטית העממית הבוכרית ממזרח. גבולה המערבי היה המשך גס של החוף המערבי של ימת אראל, הגובל במה שהיה אז ה-הרפובליקה הסובייטית הסוציאליסטית האוטונומית הקירגיזית (מערב קזחסטן של היום). שטחו היה 62,200 קילומטרים רבועים (24,000 מילים רבועים) ואוכלוסייה של יותר מ-600,000 איש, בעיקר אוזבקים (62.5%), טורקמנים (28.6%), קזחים (3.5%) וקאראקלפאקים (3.0%). בירתה הייתה חיווה.

ראו גם
------

* ח'ווארזם
* ח'אנות חיווה

קישורים חיצוניים
----------------

ויקישיתוף מדיה וקבצים בנושא **הרפובליקה הסובייטית העממית של ח'ווארזם** בוויקישיתוף

* History of the Khorezm People's Soviet Republic: The first Khorezm Kurultay
* History of the Khorezm People's Soviet Republic: Djunaid Khan's revolt

הערות שוליים
------------

1. ↑  Погорельский И.В. История Хивинской революции и Хорезмской народной советской республики 1917–1924 гг. Ленинград: Изд-во ЛГУ, 1984
**מיכאיל ליאונטיויץ' מיל** (ברוסית: **Михаил Леонтьевич Миль**; ‏22 בנובמבר 1909 – 31 בינואר 1970) היה מייסדו של "מפעל המסוקים המוסקבאי ע"ש מ.ל מיל" (Московский вертолётный завод имени М. Л), כיום יצרנית מסוקי הקרב מיל.
מפעל ו-OKB זה תכנן וייצר כמה מן המסוקים הסובייטים הבולטים והנפוצים ביותר כגון מי-8, מי-24 ורבים אחרים.

קורות חיים
----------

מיל נולד למשפחה יהודית מהמעמד הבינוני. סבו היה קנטוניסט שגויס מהעיר ליבאבה (כיום ליפאיה) שבלטביה והתיישב בסיביר אחרי 25 שנות שירות בצבא האימפריה הרוסית.  

בגיל 12 זכה מיל הצעיר בפרס הראשון בתחרות דגמי דאונים.

בשנת 1926 מיל נרשם לאוניברסיטה הפוליטכנית הסיבירית בעיר טומסק. באוניברסיטה זו לא היה מסלול למהנדסי מטוסים ומשום כך החליט מיל לעבור ללמוד באוניברסיטה הפוליטכנית בנובוצ'רקאסק שברוסיה.
ב-1932 הוא התחתן עם חברתו הסטודנטית שלמדה באותה אוניברסיטה איתו. לזוג נולדו ארבע בנות ובן.

בסיום הלימודים עבד כמהנדס במפעל לייצור מטוסים בעיר טגנרוג. לאחר מכן עבר להמכון האווירוהידרודינמי המרכזי, שם עסק בתכנון של אוטוג'ירו. בשנת 1939 מונה לסגנו של ניקולאי קמוב במפעל לייצור אוטוג'ירוים.

הקריירה במכון המרכזי לאווירודינמיקה
-----------------------------------

לאחר הפלישה הגרמנית לברית המועצות התפנה לעיר בלביי שבהרי אוראל, שם המשיך לעסוק בתכנון מטוסים. בחורף 1941\1942 שהה בחזית (באזור מוסקבה) כמפקד צוות קרקע בטייסת שהפעילה את אוטוג'ירו( תחילה ניסו להפעיל אותן כתצפיתנים אוויריים לטווח אש ארטילרית. מהר מאוד התברר כי אוטוג'ירו לא מתאימים לכך וכלי טיס אלו הופנו למשימות הספקה). 
בקיץ 1942 שב מהחזית והמשיך במחקר ופיתוח של כלי טיס צבאיים. הוא סיים את התזה ב-1943, קיבל דוקטורט ב-1945, וב-1947 מונה לראש מעבדת המסוקים ב-TsAGI (המכון המרכזי לאווירודינמיקה), אשר אחר כך הפכה ל"מפעל המסוקים של מוסקבה ע"ש מ.ל. מיל".

תכנוני המסוקים של מיל העניקו לו פרסים מקומיים ובין-לאומיים רבים, ומסוקיו השונים קבעו 69 שיאים עולמיים.
בין הפרסים הבולטים ביותר: מדליית הזהב בתערוכה הבינלאומית של בריסל (1958) עבור מסוק המי-4, פרס לנין (1958) ופרס סיקורסקי שקיבל לאחר מותו ב-1971 עבור המי-12 שהוכתר כמסוק רב העוצמה ביותר בעולם.

ראו גם
------

* השמיים נמדדים במיל, סרט ביוגרפי על חייו

* תעשיית תעופה ברוסיה

קישורים חיצוניים
----------------

ויקישיתוף מדיה וקבצים בנושא **מיכאיל מיל** בוויקישיתוף
* מידע על מיכאיל מיל ועל יצירותיו כראש מפעל המסוקים של מוסקבה
* ניצן סדן, ג'מבו-קופטר: היהודי שבנה את המסוק הכי גדול בעולם, באתר כלכליסט, 14 בדצמבר 2019
* מיכאיל מיל, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 1042137943
* ISNI: 0000 0000 5167 150X
* LCCN: no93020520
* VIAF: 48799209
* WorldCat: lccn-no93020520

 |
בואינג 737-300 של קיימן איירוויז בנמל התעופה הבינלאומי אוון רוברטס
**קיימן איירווייז** (באנגלית: **Cayman Airways**) היא חברת תעופה שבסיסה בגראנד קיימן, איי קיימן, והיא חברת התעופה הלאומית של איי קיימן. היא מפעילה בעיקר מטוסי נוסעים ליעדים מקומיים ובינלאומיים, עם אפשרות לשירותי מטען לכל יעד ושירות טיסות צ'רטר מוגבל. בסיס החברה נמצא בנמל התעופה הבינלאומי אואן רוברטס, גראנד קיימן. קמע החברה הוא סיר טרטל, הנמצא ליד הלוגו.

היסטוריה
--------

החברה הוקמה ביולי 1968 כדי להחליף את קיימן בראק איירוויז, והולאמה בשנת 1977. החברה הפעילה טיסות אזוריות משדה התעופה הבינלאומי אואן רוברטס בג'ורג' טאון, גראנד קיימן לשדה התעופה הבינלאומי ג'ררד סמית' בקיימן בראק. החברה הפעילה בתחילה מטוסי DC-3. טיסות בינלאומיות החלו בשנות ה-70, עם מטוס DC-6 אחד מושכר למיאמי. החברה רכשה את מטוס הסילון הראשון שלה, BAC One-Eleven, ב-1976, והתחילה לטוס ליעדים שונים בארצות הברית. חברת התעופה שדרגה לבואינג 727 ב-1982, והגדילה עוד יותר את היכולות האזוריות והבינלאומיות. מטוסים אלה הוחלפו בסופו של דבר על ידי מטוסי בואינג 737-200. חברת התעופה נאבקה במהלך שנות ה-90 המוקדמות, אך למרות זאת סיוע כלכלי מהממשלה, ארגון מחדש, צי חדש ויעדים חדשים כמו בוסטון, שיקגו, פורט לודרדייל והוואנה עזרו לחברה להתמודד עם הקשיים הכלכליים.

צי המטוסים
----------

צי המטוסים של החברה נכון לדצמבר 2018:

| כלי טיס | בצי | בהזמנה | נוסעים | הערות |
| --- | --- | --- | --- | --- |
| J | Y | סה"כ |
| בואינג 737-300 | 3 | — | 8 | 114 | 122 | יצאו משירות עד 2020 |
| בואינג 737-800 | 1 | — | 12 | 150 | 162 |  |
| בואינג 737-8MAX | 1 | 3 | 16 | 144 | 160 |  |
| דה הבילנד קנדה דאש 6 טווין אוטר | 2 | — | — | 15 | 15 | מופעלים על ידי קיימן איירוויז אקספרס |
| סאאב 340B Plus | 2 | — | — | 34 | 34 | מופעלים על ידי קיימן איירוויז אקספרס |
| סה"כ | 9 | 3 |  |

קישורים חיצוניים
----------------

ויקישיתוף מדיה וקבצים בנושא **קיימן איירווייז** בוויקישיתוף
* 

* אתר האינטרנט הרשמי של קיימן איירווייז
* קיימן איירווייז, ברשת החברתית פייסבוק

* קיימן איירווייז, ברשת החברתית אקס (טוויטר)

* קיימן איירווייז, ברשת החברתית אינסטגרם

הערות שוליים
------------

1. ↑  מגזין פלייט אינטרנשיונל, 3 באפריל 2007
2. ↑  פרטי צי המטוסים של קיימן איירוויז, באתר airfleets.net (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no95000630
* VIAF: 152738819
* WorldCat: lccn-no95000630

 |
**קלירסטרים בנקינג** (באנגלית: **Clearstream Banking S.A**) היא מסלקה פיננסית בינלאומית שבסיסה בעיר לוקסמבורג, וחברה בת של מפעילת הבורסה הגרמנית דויטשה בורסה (אנ'). 

קלירסטרים מספקת שירותי משמרת וסליקה בגרמניה, לוקסמבורג ובשוק הבינלאומי בניירות ערך, קרנות נאמנות ומכשירים פיננסיים מורכבים. קלירסטרים מעניקה שירותים פיננסיים גלובליים בהיקף של מעל ל-10 טריליון אירו. 

קלירסטרים נוצרה ממיזוג בשנת 2000 בין Cedel International, מסלקת ניירות ערך לוקסמבורגית שהוקמה בשנות ה-70 להסדרת הסליקה בשוק איגרות החוב האירופי על ידי מספר בנקים אירופים בראשות אדמונד ישראל ו-Deutsche Börse Clearing, מסלקת הבורסה לניירות ערך בפרנקפורט. לקלירסטרים נוכחות במעל ל-50 שווקים, לקוחות ב-110 מדינות וסניפים ונציגויות בניו יורק, סינגפור, לונדון, טוקיו וברחבי אירופה. 

קלירסטרים ידועה כסולקת ומחזיקה הגדולה ביותר של איגרות חוב ממשלתיות אירופיות. המתחרה העיקרית של קלירסטרים באירופה היא יורוקליר (Euroclear) שבסיסה בבריסל.

פרשיות והאשמות
--------------

בלוקסמבורג קיימת סודיות בנקאית קשוחה והיא מרכז פיננסים עולמי ידוע - בו קלירסטרים שחקנית מרכזית ואף אחת המעסיקות הגדולות בדוכסות. קלירסטרים ובעבר Cedel הואשמו מספר פעמים כמסייעות בהעברות כספים באופן שאינו ניתן לאיתור ובמתן תשתית להעלמות מס. במהלך השנים הואשמה החברה במספר פרשיות, בהן "הפרשייה הראשונה" אשר נחשפה כאשר עיתונאי צרפתי ראיין ופרסם ספר בעזרתו של בכיר קלירסטרים לשעבר ארנסט בקס הנוגע בעבירות פיננסיות חובקות עולם שנעשו באמצעות החברה, ו"הפרשייה השנייה" בה הואשמו מספר בכירים צרפתיים בהלבנת כספים דרך המסלקה, וביניהם ראש ממשלת צרפת לשעבר, ניקולאי סרקוזי. לאחר מכן הואשמה אף כי היא מחזיקה בחשבונותיה כספי טרור בסך 2 מיליארד יורו, שמקורם באיראן.

בתחילת המאה נקשרה המסלקה להתמוטטות קונצרן הענק "דייהו" ובעבר Cedel הייתה חלק מסנקדל בה היו מעורבות המאפיה האיטלקית ובנק הוותיקן. בנוסף נטען כי לאחר התמוטטות בנק האשראי והמסחר הבינלאומי (BCCI), המשיכו בכיריו לנהל את עסקי הבנק באמצעות חשבונות ב-Cedel. פרשיות המסלקה העניקו השראה למספר סרטי קולנוע: בשנת 2001 עם הסרט הבנק ובשנת 2014 יצא לאקרנים הסרט "פרשיות קלירסטרים".

קישורים חיצוניים
----------------

* 

* אתר האינטרנט הרשמי של קלירסטרים
* קלירסטרים, ברשת החברתית אקס (טוויטר)
**תאגיד קמרון איירליינס** (באנגלית: **Cameroon Airlines Corporation**; ידועה כ**קמאייר-קו**) היא חברת הדגל של קמרון. החברה הוקמה ב-2006 ומפעילה טיסות ל-15 יעדים מנמל התעופה הבינלאומי דואלה. משרדי החברה נמצאים בדואלה.

תולדות החברה
------------

חברת קמאייר-קו הוקמה ב-11 בספטמבר 2006 בהוראת ראש ממשלת קמרון פאול בייה, תחת חברת הדגל הקודמת קמרון איירליינס שנסגרה ביוני 2008. ב-28 במרץ 2011, 5 שנים לאחר הקמתה, הפעילה החברה את טיסתה הראשונה מדואלה לפריז דרך יאונדה. 
בעבר, שימש קוד היאט"א הנוכחי של החברה (QC) את חברת קורידור אייר שיצאה משירות.

צי המטוסים
----------

צי המטוסים של החברה נכון לינואר 2019:

| כלי טיס | בצי | בהזמנה | נוסעים | הערות |
| --- | --- | --- | --- | --- |
| C | Y | סה"כ |
| בואינג 737-700 | 2 | — | 12 | 116 | 128 |  |
| בומברדייה דאש 8-Q400 | 1 | — | — | 70 | 70 |  |
| סה"כ | 3 | — |  |

קישורים חיצוניים
----------------

ויקישיתוף מדיה וקבצים בנושא **קמאייר-קו** בוויקישיתוף
* 

* אתר האינטרנט הרשמי של קמאייר-קו

הערות שוליים
------------

1. ↑  פרטי צי המטוסים של קמאייר-קו, באתר airfleets.net (באנגלית)
פירוש נוסף ערך זה עוסק בחברה ישראלית לציוד משרדי. אם התכוונתם למשמעות אחרת, ראו קרביץ (פירושונים).

**קרביץ** היא חברה ישראלית המספקת ומפיצה מכשירי כתיבה, ציוד וריהוט משרדי, ציוד היקפי, מוצרי אלקטרוניקה ומחשבים, מוצרי אמנות ומתנות.

היסטוריה
--------

קרביץ, סניף הקריון
חברת "קרביץ" נוסדה ב-1925 על ידי נתן קרביץ, שבצעירותו עלה לארץ ישראל מרוסיה. קרביץ סיפק ציוד משרדי בסיסי לעסקים קטנים שהחלו לקום ביישוב בעת ההיא. את החנות הראשונה שלו הקים בדרום תל אביב תחת השם "ירדניה". אחת ההתמחויות של קרביץ הייתה ייצור אלפונים ופנקסים בגדלים שונים לצורכי הנהלת חשבונות. קרביץ ובת זוגו ייצרו אותם בעבודה ידנית ובהתאמה לצרכים המיוחדים של המשרדים והמפעלים הקטנים באזור.

במהלך שנות החמישים של המאה ה-20 הצטרף לחברה חתנו של קרביץ, ישראל אורן. יחד החלו לפתח את החברה ולהקים חנויות. חנות אחת נפתחה ברחוב הרצל בשנת 1954 והשנייה ברחוב החשמונאים בשנת 1960. בהמשך נפתחו חנויות נוספות בחיפה, ירושלים וערים נוספות.

### משנות התשעים והלאה

קרביץ מעסיקה כ-450 עובדים, מייבאת ומשווקת בישראל מבחר פתרונות, מוצרים ומותגים מסוגים שונים. נכון לשנת 2016 לקרביץ 75 סניפים בישראל. כמו כן, לקרביץ בלעדיות על שיווקם של 23 מותגים שונים מעולם ציוד האמנות, עטי יוקרה, ציוד משרדי ומכשירי כתיבה. לקרביץ חברת בת - "Rosh-rosh", המתמחה בהפקת מוצרים אופנתיים בתחום הציוד המשרדי המשווקים סביב העולם.

עד סוף העשור הראשון של המאה ה-21 המרכז הלוגיסטי של החברה שכן בהתנחלות ניל"י, משם הועבר למודיעין.

### קרביץ עסקים

הזרוע העסקית של קרביץ אמונה על הספקה והפצה של ציוד משרדי לכ-7,000 עסקים, חברות ומוסדות ממשלתיים כגון צה"ל, משטרת ישראל, משרד הביטחון, משרדי ממשלה ובנקים.

קישורים חיצוניים
----------------

* אתר האינטרנט הרשמי של קרביץ
* זהבה דברת, ‏החתן תפס פיקוד, החותן זז הצידה, באתר גלובס, 19 ביולי 2000
* מירב קריסטל, תחרות לצומת ספרים וסטימצקי: קרביץ תמכור ספרים, באתר ynet, 29 בדצמבר 2013

הערות שוליים
------------

1. ↑  רנן נצר, ‏עדיין חיה ובועטת: תעשיית הנייר ממציאה את עצמה מחדש, באתר גלובס, 3 בדצמבר 2016
**אורנוס** הוא דמות במיתולוגיה היוונית המסמלת את השמיים. על פי המיתולוגיה היוונית, אורנוס היה השליט הראשון של היקום. הוא מסמל את היצירה והבריאה, שבעזרת חום השמש ומי הגשמים מפרים את האדמה (גאיה) ויוצרים חיים.

על פי המיתולוגיה, גאיה (האדמה) היא בו-זמנית אמו ואשתו של אורנוס, וביחד הם מהווים את הדור הראשון של האלים במיתולוגיה היוונית. אורנוס וגאיה יצרו או ילדו את המפלצות הקדומות: הקיקלופים, ההקאטונכרים, הטיטאנים ומפלצות נוספות שקדמו לאלים האולימפיים.

על פי המסופר במיתולוגיה, אורנוס, שלפי גרסה אחת התבייש בילדיו, ולפי גרסה אחרת פחד מהם, החביא את ילדיה של גאיה, ההקאטונכרים, ואת הקיקלופים, בטרטרוס (בטן האדמה), כדי שלא יראו אור יום. הדבר הכאיב לגאיה (במשמעות כפולה, גם כיוון שכאבה את סבל בניה, וגם כיוון שטרטרוס היה למעשה קרביה, והימצאות בניה שם הכאיבה לה פיזית), לכן היא יצרה אבן חלמיש אפורה, וחצבה ממנה חרמש. את החרמש נתנה גאיה לטיטאנים, ופקדה עליהם לעזור לה. היחיד שציית היה קרונוס, צעיר הטיטאנים, שתקף את אביו אורנוס בעזרת חרמש, בזמן שזה הזדווג עם גאיה, וסירס אותו.

אורנוס הפגוע נרתע מגאיה, וכך נוצר החלל בין השמים לארץ. מהדם שניתז על האדמה נולדו האריניות (אלות הזעם והנקמה, שתפקידן לרדוף רוצחי קרובי משפחה), הגיגנטים וחלק מהנימפות. לפי גרסה אחת, מהאשכים שהושלכו לים, ומקצף הגלים סביבם, וסביב זרעו השפוך של אורנוס, נולדה אפרודיטה, אלת האהבה היוונית. למרות שיתוף הפעולה שלו עם גאיה, כאשר עלה קרונוס לשלטון, הוא גרש את ההקאטונכרים ואת הקיקלופים בחזרה לטרטרוס.

הדמות המקבילה לאורנוס במיתולוגיה הרומית הוא קיילוס.

צאצאיו
------

ג'ורג'ו וזארי וכריסטופנו גרארדי (Cristofano Gherardi), **סירוסו של אורנוס**, בסביבות 1560
ללא אם
* אפרודיטה אלת האהבה והיופי
* **אריניות**:
	1. אלקטו
	2. מגארה
	3. טיסיפונה
* **גיגאנטים**:
	1. אלקיונוס
	2. אתוס
	3. קליטאס
	4. אנקלדוס
	5. אכיון
* **מליות**

עם גאיה
* **קיקלופים**:
	1. ברונטס
	2. סטרופס
	3. ארגס
* **הקאטונכרים**:
	1. בריירוס
	2. קוטוס
	3. גאיאס
* **טיטאנים**:
	1. קואאוס
	2. קרונוס
	3. היפריון
	4. יאפטוס
	5. מנמוסינה
	6. אוקיינוס
	7. פויבה
	8. ריה
	9. טתיס
	10. תיאה
	11. תמיס
	12. קריוס

ראו גם
------

* מיתולוגיה יוונית
* באסטרונומיה: אורנוס - כוכב הלכת השביעי במרחקו מן השמש, שנקרא על שמה של הדמות המיתולוגית

לקריאה נוספת
------------

* אפי זיו, **סודות אלי האולימפוס**, כנרת זמורה-ביתן דביר, עמודים 16–17

קישורים חיצוניים
----------------

ויקישיתוף מדיה וקבצים בנושא **אורנוס** בוויקישיתוף
* אורנוס, באתר אנציקלופדיה בריטניקה (באנגלית)

| **אלים קדומים במיתולוגיה היוונית** |
| --- |
| 

|  |
| --- |
| כאוס • אתר • גאיה • אורנוס • ארוס • ארבוס • ניקס • אופיאון • פונטוס • תאומאס • תלסה |

 |

|  |  |
| --- | --- |
| בקרת זהויות עריכת הנתון בוויקינתונים | 
* GND: 1045596604
* LCCN: no2021078156
* SUDOC: 240640152
* VIAF: 305918613
* WorldCat (עם VIAF): 305918613

 |
**טמרין ג'ופריי** (שם מדעי: *Saguinus geoffroyi*) הוא מין של פרימט מסוג טמרין. תפוצתו בפנמה וקולומביה. טמרין זה, בדומה לשאר סוגי הטמרין, הוא פעיל יום ושוכן עצים.

טמרין ג'ופריי אוכל חרקים, פירות ותפליטי עצים (בעיקר גומי) רוב מזונו הוא חרקים ופירות אך גם תפליט עץ חשוב לתזונתו כיוון ששיניו לא מאפשרות לו לחדור אל העץ, הוא אוכל תפליטי עצים כאשר פשוט להגיע אליהם. בנוסף, הוא שותה מים מעלי הכותרת של צמח הבלזה.

הטמרין חי בקבוצות של 2 עד 40 פרטים כאשר יש לפחות אחד מכל זוויג. גודל סטנדרטי של קבוצה הוא 7 באזור הפסיפי של תעלת פנמה ו-5 בצד האטלנטי. בכל קבוצה נקבה שולטת אחת שמתעברת. לאחר הריון של 145 ימים נולדים בדרך כלל תאומים. הזכרים אמונים על טיפול בגורים. הגורים מגיעים לבגרות מלאה בגיל שנתיים וחיים כ-13 שנה.

מיון טקסונומי
-------------

כמו שאר הטמרינים, טמרין ג'ופריי הוא פרימאט מסדרת קופים רחבי-אף אשר תפוצתם בעולם החדש. ב-2001 הטמרינים נכללו במשפחת צבוסיים שבה נמצאים בין השאר סוגי קפוצ'ין, קוף עכביש וקוף סנאי. ב-1977 פיליפ הרשקוביץ סיווג את טמרין ג'ופריי כתת-מין של טמרין לבן-קודקוד אולם מחקרים חדשים יותר הראו כי שני המינים שונים מבחינה טקסונומית והפרידו בין המינים.

תיאור
-----

אין הבדל ניכר בין שני המינים. גבם, זנבם והחלק העליון של הידיים שחור עם קווים לבנים או צהובים, גפיים וקדמת הגוף צהובים או לבנים, העורף אדמדם. הפרצוף שחור ללא שיער מלבד שערות לבנות באזור הגבות. רצועת שיער שמתחילה מעל העיניים ועד העורף, מה שנותן למין זה מראה מוהיקני.

* אורך הגוף: 23.4 - 25.2 ס"מ.
* אורך הזנב: 31.5 - 39.7 ס"מ.
* משקל: 520 - 577 גרם.
* משקל המוח: 10.5 גרם.

תקשורת
------

טמרין ג'ופריי משמיע כ-10 צלילים שונים. התדר (1-1.5 קילוהרץ) נמוך משאר המרמוסטיים (5-10 קילוהרץ). בנוסף לצלילים קיימת תקשורת ויזואלית כדוגמת הוצאת הלשון או הרמת הזנב.

מצב שימור
---------

מצב השימור של מין זה הוא ללא חשש, וזאת אף על פי שהוא נחשב כחיית מחמד. באמריקה הצפונית הוא אף מתרבה בשבי, אך הוא כמעט לא מתרבה באירופה. על אף מצבו הטוב, אוכלוסיית מין זה נמצאת בירידה במקומות חיותו המקוריים בעקבות ציד וכריתת יערות.

קישורים חיצוניים
----------------

ויקישיתוף מדיה וקבצים בנושא **טמרין ג'ופריי** בוויקישיתוף
* טמרין ג'ופריי, באתר ITIS (באנגלית)
* טמרין ג'ופריי, באתר NCBI (באנגלית)
* טמרין ג'ופריי, באתר Animal Diversity Web (באנגלית)
* טמרין ג'ופריי, באתר האנציקלופדיה של החיים (באנגלית)
* טמרין ג'ופריי, באתר GBIF (באנגלית)

הערות שוליים
------------

1. 1 2 3  טמרין ג'ופריי באתר הרשימה האדומה של IUCN
2. ↑  דוגמה לספר בו הטמרין סווג תחת משפחת צבוסיים
3. ↑  Systematics o the Saguinus oedipus Group of the Bare-Face Tamarins: Evidence From Facial Morphology, באתר אוניברסיטת וושינגטון בסנט לואיס
4. ↑  Defler, T. (2004). Primates of Colombia. Bogotá, D.C. Colombia: Conservation International. עמודים 163–169. ISBN 1-881-17383-6

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007547003205171

 |
רבי **זאב וולף איינהורן** (**מהרז"ו**, מהר"ז וולף; בכתיב יידי: **וואָלף איינהאָרן**; ? – י"ג באדר ב' תרכ"ב (1862), וילנה) היה פרשן חשוב של המדרש. מחבר פירוש מהרז"ו למדרש רבה וספר **מדרש תנאים** על ברייתא דל"ב מידות.

רבי זאב-וולף נולד בסוף המאה ה-18 בגרודנה לרב ישראל-איסר (שנת לידתו אינה ידועה). חי ופעל בגרודנה, וב-1830 עבר לווילנה, ושם נפטר. לא כיהן ברבנות.

חיבוריו
-------

ביאורו המקיף למדרש רבה, שנדפס בווילנה, נחשב כאחד הפירושים החשובים למדרש. מלבד זאת כתב גם חיבור בשם "מדרש תנאים" על ברייתא דל"ב מידות לרבי אליעזר ברבי יוסי הגלילי ופרקי דרבי אליעזר, וחיבור בשם "נתיב חדש", שבו הרחיב את פירושיו על המדרש. כן הוציא מחדש ב-1831 את מדרש פסיקתא רבתי בתוספת הגהות והערות.

שיטתו בפירושו למדרש מתבססת על מיון מאמרי חז"ל במדרש לפי "מידות", כלומר דרכי דרשה שונות, שאותן מנה ונתן להן שמות בהקדמתו לפירוש. בעיקר השתדל לעשות זאת בדרשות הנראות רחוקות מפשט הכתוב. באופן זה הראה כי אין הבדל מהותי בין הדרש לפשט וכי הדרש נובע גם הוא מצורך פרשני. לשיטתו, דרשות חז"ל כבר טמונות בלשון המקרא, והן למעשה עומק הפשט על פי "המידות" שאותן מנה.

מגמתו הפרשנית מזכירה את פירושו של בן תקופתו המלבי"ם, שמשווה בין מדרשי ההלכה לפשט הפסוקים, ובהקדמה לפירושו לספר ויקרא ציין את מגמתו זו באופן ברור: "כי הדרש הוא הפשט הפשוט המוכרח והמוטבע בעומק הלשון וביסודי השפה העבריה".

לקריאה נוספת
------------

* יונה פרנקל, **מדרש ואגדה**, האוניברסיטה הפתוחה, כרך 3, עמ' 926–931.

קישורים חיצוניים
----------------

* 'איינהורן, ר' זאב־וולף ב"ר ישראל־איסר', בתוך: דב ליפץ (מרכז המערכת), נתן גורן [ואחרים] (מערכת), **יהדות ליטא**, כרך ג, ספר א: "אישים", תל אביב: עם הספר, תשכ"ז, עמ' 26 (ספר יזכור לקהילת ליטא, בספריית העיר ניו יורק, תמונה 1224).
* זאב וולף איינהורן, אתר 'גליונות נחמה'

ספריו
* **מדרש תנאים**, וילנא תקצ"ט 1839, באתר היברובוקס
* **נתיב חדש**, וילנא תר"ו 1846, באתר היברובוקס
* **מדרש פסיקתא רבתי דרב כהנא**, ברסלויא תקצ"א 1831, באתר היברובוקס
* ‏בראשית רבה עם פירוש מתנות כהונה ופירוש מהרז"ו, וילנא תרט"ו, באתר גוגל ספרים
* זאב וולף בן ישראל איסר אינהורן (נפטר 1862), דף שער בספרייה הלאומית

הערות שוליים
------------

1. 1 2  **יהדות ליטא**, תל אביב: עם הספר, תש"ך-1959, עמ' 26.
2. ↑  'הר' זאב איינהורן', בתוך: רפאל הלפרין, **אטלס עץ-חיים**: תולדות עם ישראל מבריאת העולם ועד ימינו (תל אביב: הקדש רוח יעקב, תשל"ח-תשמ"ז), כרך יא, עמ' 53.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007308081405171
* LCCN: no2004049246
* VIAF: 171172065
* WorldCat (עם VIAF): 171172065

 |
**פרוטוצרטיים** (שם מדעי: Protoceratidae) היא משפחה נכחדת של מכפילי פרסה, הקרובים לאייליים ולאנטילוקפריים, אשר חיו בתקופת האאוקן עד לתחילת הפליוקן באמריקה הצפונית.

הפרוטוצרטיים היו מעלי גירה מוקדמים אשר התפתחו ככל הנראה מהאיילוניים הקטנים וחיו ביערות ובערבות העשב של אמריקה. הפרוטוצרטיים הגיעו לגודל של 1–2 מטר, בין אייל הכרמל לאייל אציל. מערכת העיכול הכילה שלוש קיבות, בדומה לגמלים, ובעזרתן עיכלו הפרוטוצרטיים צמחייה כגון עשב וצמחים דומים. ככל הנראה חיו הפרוטוצרטיים בעדרים בדומה לצבאים המודרניים. הם היו גם בעלי קרן מעל אפם, בנוסף על הקרניים שמעל ראשיהם אשר היו לשני הזוויגים ובניגוד לאיילים לא נשרו. הקרניים דמו בצורתן לקרניה הרכות של הג'ירפה, ונועדו, ככל הנראה, למלחמות בין הזכרים וכן לצורכי ראווה.

מיון
----

* תת-משפחה Leptotragulinae
	+ סוג *Heteromeryx*
	+ סוג *Leptoreodon*
	+ סוג *Leptotragulus*
	+ סוג *Poabromylus*
	+ סוג *Toromeryx*
	+ סוג *Trigenicus*
* תת-משפחה Protoceratinae
	+ סוג *Paratoceras*
	+ סוג פרוטוצראס (*Protoceras*)
	+ סוג *Pseudoprotoceras*
* תת-משפחה Synthetoceratinae
	+ סוג *Kyptoceras*
	+ סוג *Lambdoceras*
	+ סוג *Prosynthetoceras*
	+ סוג סינתטוצרס (*Synthetoceras*)
	+ סוג סינדיוצרס (*Syndyoceras*)

קישורים חיצוניים
----------------

ויקישיתוף מדיה וקבצים בנושא **פרוטוצרטיים** בוויקישיתוף
* פרוטוצרטיים, באתר האנציקלופדיה של החיים (באנגלית)
* פרוטוצרטיים, באתר GBIF (באנגלית)
**מקאם נבי יושע** (مقام النبي يوشع) הוא מתחם דתי היסטורי הממוקם בעיר סלט, ירדן. המתחם מורכב ממסגד מודרני ומהמאוזוליאום מהמאה ה-16 המיוחס ליהושע בן נון.

היסטוריה
--------

המאוזוליאום המוקדש ליהושע בן נון נבנה בתקופה הממלוכית על ידי המושל, האמיר מהדאווי. המאוזוליאום נבנה מחדש במאה ה-16, במהלך השנים הראשונות של השלטון העות'מאני. לאחר מכן, בתקופת שלטונו של המלך עבדאללה השני, הוצמדו למאוזוליאום מסגד ומבנה חדש עם מתקנים וגם המאוזוליאום שופץ. השחזורים הושלמו במלואם בשנת 2004 ובאותה שנה נפתח המתחם מחדש.

פרטים כלליים
------------

המתחם הדתי כולל את המאוזוליאום, המסגד, וכן מתקנים לאזרחים, כגון אולם רב תכליתי, ספרייה, קפיטריה, מעון לאימאם של המסגד ומעון למואזין. השטח הפנימי הכולל של המסגד הוא 1,400 מטרים. מחוץ לכותל המאוזוליאום קיים בית קברות, בו קבורים מאמינים הקשורים למקאם ובני משפחותיהם.

מאפיינים אדריכליים
------------------

### מאוזוליאום

 הצנוטף באורך שישה מטרים שהוצב מעל קברו לכאורה של יהושע
המאוזוליאום הוא החלק העתיק ביותר של המתחם הדתי, המתוארך למאה ה-16 עם יסוד מהתקופה הממלוכית. בפנים, הצנוטף שהונח מעל קברו לכאורה של יהושע באורך של יותר משישה מטרים, ומכוסה בבד ירוק. המאוזוליאום היה מאז ומתמיד אתר קדוש ורוחני עבור תושבי אס-מלח.

### מסגד

 חזית חיצונית של בניין המסגד המודרני
המסגד המחובר למאוזוליאום הושלם ב-2004 ונפתח באותה שנה. זהו מבנה מודרני יחסית. גובה הצריח של המסגד הוא 27 מטרים ואולמות התפילה במסגד מופרדים בין המינים.

גלריה
-----

* A plaque which was placed on a wall of the mosque, indicating the opening of the modern building to be in the year 2004לוח שהוצב על קיר המסגד, המעדכן על פתיחת המבנה המודרני בשנת 2004
* Inside the courtyard of the modern structureבתוך החצר של המבנה המודרני
* The prayer hall of the modern mosque, with mihrab and minbar visibleאולם התפילה של המסגד המודרנית, עםמחרב ומינבר גלויים
* Another view of Joshua's purported graveמבט נוסף על קברו של יהושע

ראו גם
------

* קבר יהושע, מאוזוליאום נוסף המיוחס ליהושע בארץ ישראל
* רשימת מקומות הקבורה של דמויות אברהם

הערות שוליים
------------

1. ↑  "مقام النبي يوشع عليه السلام". *www.asfarplus.com* (בערבית). נבדק ב-2024-01-04.
2. ↑  Atiyat, Omar Al (2017-09-09). "مقام النبي يوشع عليه السلام". *Jordan Heritage* (באנגלית אמריקאית). נבדק ב-2024-01-04.
3. ↑  "مقام النبي يوشع". *موضوع* (בערבית). נבדק ב-2024-01-04.
4. ↑  admin (2021-09-24). "ضريح النبي يوشع بن نون‎". *visitsalt* (בערבית). נבדק ב-2024-01-04.
**קפארונס** (בספרדית: **Caparrones**) הוא תבשיל ספרדי העשוי מקפארון (caparrón), שהוא סוג של שעועית אדומה ומנקניקית צ'וריסו מתובל, שניהם התמחויות מקומיות של אזור לה ריוחה הספרדי. צורתה של שעועית קפארון קצרה ועגולה יותר משעועית אדומה נפוצה. התבשיל נחשב לאחד המאכלים החשובים ביותר בבישול של איזור ריוחה.

ניתן להשוות את חשיבותו התרבותית באזור לפבאדה האסטורית. קפארונים קשורים לכוח גופני, כמו גם לנפיחות. יש כמה מסעדות ופונדקים בלה ריוחה שנושאים את השם "הפונדק של קפארונס" בספרדית: Mesón los Caparrones .

זן שעועית זה גדל באופן נרחב במטעים סביב לה ריוחה, והמפורסמים ביותר הם מאנגואינו (Anguiano), שם מתקיים פסטיבל שנתי לכבוד פולי השעועית הללו.

מוטות שמכינים מענפי עצים כמו צפצפה או שיחים כמו סמבוק ומשמשים לתמיכת צמיחת הצמח ונקראים palos de caparrón (קפארונים). המוטות הללו נשמרים משנה לשנה קשורים בצרורות ונקראים גווילאס. ישנם גם סוגים של צמחי קפארונים הנקראים sin palo (ללא עמוד) מכיוון שהם אינם גדלים מאוד לגובה ולכן אינם דורשים תמיכה מלאכותית.

 אלוביה דל אוביספו או שעועית קפארון.

ראו גם
------

* פדה אסטוריאנה
* רשימה של מנות ספרדיות

הערות שוליים
------------

קישורים חיצוניים
----------------

* מתכון

1. ↑  "Castañares: Los Caparrones de Castañares". *www.castanaresderioja.org*. נבדק ב-2019-05-19.
2. ↑  "Festival de la alubia de Anguiano - Cocina Tradicional Riojana". אורכב מ-המקור ב-2012-03-28. נבדק ב-2011-03-02.
**אליזבט ליאונרד סקוט** (באנגלית: **Elizabeth Leonard Scott**;‏ 23 בנובמבר 1917 - 20 בדצמבר 1988) הייתה סטטיסטיקאית, מתמטיקאית ואסטרונומית אמריקנית.

ביוגרפיה
--------

סקוט גדלה בברקלי, קליפורניה, ולמדה באוניברסיטה שם מתמטיקה ואסטרונומיה. היא קיבלה את תואר הדוקטור ב-1949. במהלך לימודיה למדה מספר קורסים בסטטיסטיקה, אם כי העניין הראשוני שלה בסטטיסטיקה היה לצורך ניתוח נתונים אסטרונומיים. מאחר שבאותה תקופה הייתה קיימת אפליה חזקה נגד נשים בתחום (על נשים נאסר להשתמש בטלסקופ שבהר וילסון, ונשים לא מונו למשרות אקדמיות בתחום), החליטה להתרכז בסטטיסטיקה, וב-1948 (עוד לפני שסיימה את לימודי הדוקטורט) מונתה למרצה לסטטיסטיקה באוניברסיטת ברקלי, ושם הגיעה עד לדרגת פרופסור בין 1968 ל-1973 הייתה יו"ר המחלקה לסטטיסטיקה.

בשנות מלחמת העולם השנייה הייתה עוזרת המחקר של ג'רזי ניימן, שעסק בתכנון אופטימלי של תוכניות הפצצה. במהלך עבודתה המשותפת עם ניימן התפתחו ביניהם גם קשרי ידידות אמיצים.

תרומתה למדע
-----------

הקריירה המדעית של סקוט עסקה בסטטיסטיקה, אסטרונומיה, ובתחומים המשותפים לשני התחומים. ב-1948 פרסמה מאמר משותף עם ניימן שהראה כי בתנאים מסוימים אמד נראות מקסימלית עשוי להיות לא עקיב. בין 1952 ל-1964 סקוט וניימן פרסמו 26 מאמרים משותפים שעסקו בניתוח נתונים אסטרונומים של גלקסיות, חלקם בשיתוף פעולה עם ק. ד. שיין, מנהל מצפה הכוכבים בהר ליק. בנוסף לכך, עסקה גם בחקר מזג האוויר, ובייחוד בטכנולוגיה של זריעת עננים, ופרסמה 30 מאמרים שעסקו בתחום זה (חלקם בשיתוף פעולה עם ניימן). כן הייתה מעורבת במחקר לזיהוי גורמי סיכון של סרטן העור, וערכה מחקר שעסק באי השוויון בשכר בין גברים ונשים באקדמיה.

הכרה מקצועית
------------

סקוט הייתה עמיתה במכון לסטטיסטיקה מתמטית וכיהנה כנשיאת המכון בשנים 1977-1978.היא הייתה נשיאת המכון הבינלאומי לסטטיסטיקה בשנים 1981–1983, ונשיאת אגודת ברנולי בשנים 1983–1985. כן הייתה סגנית נשיא האיגוד האמריקני לקידום המדע בשנים 1970–1971. היא נבחרה לעמיתת החברה המלכותית לסטטיסטיקה בשנת 1981.

ב-1992, ועדת הנשיאים של ארגוני הסטטיסטיקה (COPSS) הכריזה פרס על שמה המוענק עבור קידום נשים בתחום הסטטיסטיקה. הזוכה הראשונה בפרס הייתה פ. נ. דייוויד.

לקריאה נוספת
------------

* Elizabeth Leonard Scott, Statistics: Berkeley
* Biographies of Women Mathematicians - Elizabeth Scott
* Committee of Presidents of Statistical Societies (COPSS) - Elizabeth L. Scott Award
* Lehmann, E. L. (2008), "27. Elizabeth Scott (1917-1988)", Reminiscences of a statistician, New York: Springer, pp. 105–108

קישורים חיצוניים
----------------

* אליזבת סקוט, באתר פרויקט הגנאלוגיה במתמטיקה
* אליזבת סקוט, באתר MacTutor (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007436882605171
* GND: 129863440
* ISNI: 0000 0001 1072 8175
* LCCN: n82003605
* MGP: 34690
* NTA: 13243380X
* SNAC: w6hh8516
* SUDOC: 164277498
* VIAF: 79546785
* WorldCat: lccn-n82003605

 |
**ליאו אריה גודמן** (באנגלית: **Leo Aria Goodman**;‏ 7 באוגוסט 1928 – 22 בדצמבר 2020) היה סטטיסטיקאי אמריקאי. גודמן נודע במיוחד בפיתוח שיטות סטטיסטיות למדעי החברה, כולל שיטות סטטיסטיות לניתוח נתונים קטגוריים ונתונים מסקרים סטטיסטיים.

חייו
----

גודמן נולד בברוקלין ניו יורק. הוא למד בבית הספר התיכון Stuyvesant ולאחר מכן המשיך לקבל תואר ראשון בהצטיינות מאוניברסיטת סירקיוז ב-1948, בהתמחות במתמטיקה וסוציולוגיה. הוא היה מצטיין בכיתתו. לאחר מכן עבר לפרינסטון לעבודה לתואר שני בסטטיסטיקה מתמטית, וקיבל את התואר השני והדוקטורט שלו ב-1950.

המחקר של גודמן התמקד בפיתוח שיטות סטטיסטיות לניתוח נתונים חברתיים והתנהגותיים מורכבים. הוא ידוע בעיקר בזכות עבודתו על דגימת סקרים, שבה פיתח שיטות להערכת מאפייני אוכלוסייה ממדגם מייצג של נתונים. תרומותיו לתחום זה כוללות את פיתוח שיטת השכפול החוזר והמאוזן (BRR - balanced repeated replication) להערכת שונות, הנמצאת בשימוש נרחב במחקר סקרים.
לאורך הקריירה שלו, גודמן היה מורה ומנטור מסור, והוא הכשיר תלמידים רבים שהמשיכו לתרום תרומה משמעותית לתחום הסטטיסטיקה. הוא גם תמך בעוצמה בשימוש בשיטות סטטיסטיות במדעי החברה וההתנהגות, ופעל לקידום ההבנה והיישום של מושגים סטטיסטיים במגוון רחב של בעיות בעולם האמיתי.

פרסים והצטיינות
---------------

גודמן נבחר כעמית של האגודה האמריקאית לסטטיסטיקה ב-1956, הפך חבר באקדמיה האמריקאית למדעים ב-1973, חבר באקדמיה הלאומית למדעים של ארצות הברית ב-1974, בחברה הפילוסופית בשנת 1976 והיה חבר באקדמיה האמריקאית.

קישורים חיצוניים
----------------

* ליאו גודמן, באתר פרויקט הגנאלוגיה במתמטיקה
* ליאו גודמן, באתר גוגל סקולר

הערות שוליים
------------

1. ↑  Risen, Clay (2021-02-17). "Leo Goodman, Who Transformed Sociology With Stats, Dies at 92". *The New York Times* (באנגלית אמריקאית). ISSN 0362-4331. נבדק ב-2022-12-28.
2. ↑  Mark P. Becker, A Conversation with Leo Goodman, **Statistical Science** 24, 2009-08-01 doi: 10.1214/08-STS276

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007332227605171
* BIBSYS: 90146155
* BnF: cb12339009v (data)
* CiNii: DA00661807
* GND: 170729648
* ISNI: 0000 0001 0886 5920
* LCCN: n78057653
* MGP: 35023
* NLA: 35846124
* NTA: 067913199
* RERO: 02-A003308364
* SNAC: w6jb8w8m
* SUDOC: 086806904
* VIAF: 34530262
* WorldCat: lccn-n78057653

 |